Ouers verpletter oor dogter (9) se skielike dood | Maroela Media
'n Verpletterde gesin van Sundra in Mpumalanga sê hulle is stukkend oor die skielike dood van hul "vrolike en liefdevolle" negejarige dogtertjie – maar ook dankbaar dat die lewe van twee ander jongmense vandeesweek deur orgaanskenking gered is.
Danika van Rensburg, 'n leerder aan die Laerskool Delmas, is Dinsdagmiddag in die Life Springs Parkland-hospitaal aan breinvliesontsteking dood.
Halvor, Danika se pa, het Vrydag aan Maroela Media vertel haar dood het die gesin swaar getref.
Volgens hom het Danika verlede week Vrydag van erge oorpyn begin kla. Van Rensburg sê die gesin het nie in daardie stadium enige onraad gemerk nie, en het haar bloot met medikasie behandel.
Hy sê sy was Saterdagoggend weer haar "ou self" en het selfs weer gelag en gespeel. Volgens Van Rensburg het hy en sy vrou, Etta, egter Sondag baie bekommerd geraak toe dit voorgekom het asof Danika se toestand baie versleg het.
"Ek het vir haar gesê om Danika na die Medicross in Springs te neem, en ek het alleen kerk toe gegaan. Ons het nie gedink dat dit iets is wat haar lewe kon bedreig nie – ons het nooit eens daaraan gedink dat dit ernstiger kon wees as wat dit werklik was nie," vertel hy.
Hoewel 'n apteker Danika ondersoek het vir 'n oorinfeksie en haar toe huis toe gestuur het met antibiotika, het haar toestand net bly versleg. Van Rensburg sê sy het sedert Sondagmiddag erge naarheid ervaar en konstant opgebring.
"Ons het Maandagoggend besef iets groots is fout. Ons het met haar na ons huisdokter gery en haar laat ondersoek. Hy het haar deeglik ondersoek – maar kon geen teken vind van 'n infeksie nie. Hy het haar 'n inspuiting gegee vir die naarheid en ander antibiotika voorgeskryf," sê hy.
Volgens Van Rensburg was Danika se koors Maandagaand só hoog dat Etta haar eers in 'n bad koue water gesit het voordat hulle met haar na die hospitaal gejaag het. Sy is dieselfde aand in die Life Dalview-hospitaal opgeneem en later na die Life Springs Parkland-hospitaal oorgeplaas.
"Ons het vir die eerste keer besef dat iets baie groot fout is. Haar handjies het begin saamtrek en haar ogies was baie droog. Sy het op pad na die hospitaal heelpad gekreun. Hulle het haar by die Dalview-hospitaal eers suurstof toegedien en op 'n drup geplaas, en toe gesê hulle moet haar oorplaas. Sy is aan 'n ventilator gekoppel en na die waakeenheid van die Springs Parkland-hospitaal oorgeplaas.
"Die dokters het bloed getrek en toetse gedoen en was baie bekommerd. Hulle het vir ons gesê hulle wil net nog een keer toets om seker te maak. Intussen het sy 'n lumbale punksie gekry, maar geen reaksie getoon nie. Die tweede toetse het dit bevestig: Ons dogtertjie was breindood en daar was niks wat ons meer vir haar kon doen nie. Die infeksie het té erg versprei," sê hy.
Van Rensburg sê die gesin was verpletter – veral omdat daar geen tekens van breinvleisontsteking was nie. "Ons is stukkend. Net voor Danika se geboorte het die dokters gedink sy gaan aan Down se sindroom ly. Daarna is sy vroeggebore, en sy moes vir vyf weke in die waakeenheid vir haar klein lewetjie veg. Toe sy drie jaar oud was, was ons in 'n gru-ongeluk betrokke. En dit alles het sy oorleef – maar dié keer kon sy nie deurtrek nie. Ons huil baie en ons verlang na haar. Verder steun ons op ons geloof en is dankbaar dat haar dood die lewe van twee ander jongmense kon red wat aan suurstofmasjiene gekoppel was."
Die gesin beywer homself nou daarvoor om ander ouers bewus te maak van die waarde van orgaanskenking. Hy sê ouers moet ook daadwerklike stappe neem om 'n mediese kenner oor inentings te raadpleeg – iets wat volgens hom 'n lewe kan red.
"In dié stadium is dit ons enigste troos. Ons dogtertjie is van ons weggegryp, maar deur haar dood kon twee ander leef. Dis ál wat haar dood 'n bietjie meer draaglik maak."
soet rus by Jesus liewe Danika sterkte aan die ouers
Liewe Pappa en Mamma
Ek huil snot en trane terwyl ek hierdie berig lees. Hoe gaan 'n ouer aan na so ongelooflike tragedie. My hart bloei vir julle en ek bid dat Jesus julle stryf van hou en dra in hierdie tyd. Julle was so braak om haar organe te skenk en sodoende vir ander ouers weer hoop gee. Mag julle ryklik geseen word.
Baie sterkte aan die ouers , asook die hele gesin! Ek bid vir God se vertroosting!! "Die Here is my herder, niks sal my ontbreek nie." Daardie vers dra my gewoonlik deur swaar tye.
Hi shame dit is verskriklik. Sterkte aan haar familie
Ek kon nie die artikel klaar lees nie. Ek is baie jammer om van julle verkiesing te hoor. Ek wens die wereld kon n rukkie lank vir julle stil staan…